Espen Farstad, informasjonssjef i Norges jeger- og fiskeforbund. Foto: NJFF

– Vi er opptatt av å bevare det statlige eierskapet på den lille andelen skog staten eier, for det sikrer oss tilgang til jakt og fiske. Nå snakker vi om et reelt nedsalg av vårt felles eie, og det synes vi er en unødvendig handling, sier informasjonssjef i Norges jeger- og fiskeforbund, Espen Farstad, til NRK.

Regjeringen har så langt solgt rundt 400.000 dekar statlig skog via Statskog. Nylig ble ytterligere 30.000 dekar lagt ut på markedet, og de er langt fra ferdige.

I januar advart jegerne mot storsalget. De frykter mulighetene for jakt og fiske blir færre når privatpersoner kan bestemme over eiendommene, men de er altså ikke blitt hørt.

– Det rammer tilgjengeligheten. Vi har ingen garanti for hvordan jakt og fiske vil forvaltes på en privat eiendom, det har vi bare ved statlig eierskap. Selger vi unna offentlig grunn, selger vi unna garantien til å jakte og fiske, påpeker Farstad.

Fakta om norsk skog Ekspandér faktaboks * Skogen i Norge eies for det meste av private grunneiere. Norge har en større andel av privat skog enn noe annet land i Europa. * Staten – via Statskog – eier cirka en femdel av Fastlands-Norge. Av dette arealet utgjør skog omkring 17 prosent. Statskog eier i overkant av 3 prosent av skogen i Norge. * Privatpersoner eier 77 prosent av det produktive skogarealet. Selskaper og sameier eier 7,5 prosent, mens staten eier 7 prosent. Det resterende arealet eies av kommuner og allmenninger. Kilde: Statskog, NTB

– Tid for å si stopp

Nå får jeger- og fiskeforbundet også støtte fra Arbeiderpartiet. Aps landbrukspolitiske talsperson, Knut Storberget, vil at skogsalget stoppes.

– Statskog er noe av det viktigste vi eier. Når vi nå skal bruke mindre olje, er det derfor viktig å se på andre ressurser. Det er derfor trist at regjeringen selger så store områder som nå, sier Storberget til NRK.

Arbeiderpartiet har støttet et arronderingssalg, salg av mindre og spredtliggende skogseiendommer, men Storberget mener Høyre og Frp utnytter enigheten om salg og går for langt.

– Jeg er ikke katolsk imot å selge, men nå har regjeringen solgt over 400.000 dekar fra fellesskapet og de legger ut stadig større eiendommer. Tiden er inne for å si stopp. Jeg synes det er trist at regjeringen legger opp til et ideologisk salg, forteller han.

Kan selge 200.000 dekar til

Statsråd Jon Georg Dale (Frp) støtter salget av skog. Foto: Lise Åserud / NTB scanpix

Landbruksminister, Jon Georg Dale (Frp), forsvarer skogsalget, som kan øke med enda 200.000 dekar.

– Vi er ikke ferdig med å selge ut Statskogs eiendommer som Stortinget har gitt tilslutning til å selge, og det betyr at det fortsatt er gode muligheter for at lokale skogeiere kan kjøpe mer skog og skape flere arbeidsplasser i distriktene, sier Dale til NRK.

– Det er et løpende arbeid som vil pågå, og i tråd med det Ap og Sp mente før de havnet i opposisjon, legger han til.

– Hva gjør dere for å forsikre at eiendommene forvaltes på den måten dere ønsker når staten mister kontrollen over dem?

– Vi sørger for at private eiere får mulighet til å utvikle ressursene. Det er ikke et mål for regjeringen at Staten skal ha full kontroll på eiendommer i Norge, tvert imot.